সম্প্রতি পত্রিকায় দেখলাম – প্রধানমন্ত্রী ঘোষণা দিয়েছেন যে, যুদ্ধাপরাধীদের বিচারের প্রাক্কালে তিনি জেলায় জেলায় জনসভা করে জনমত সংগ্রহ করবেন এবং এই উদ্যোগে সকল বাম দলসমূহকে সংগঠিত করবেন। শুনে আমার এক বন্ধুর সাম্প্রতিক অভিজ্ঞতার কথা মনে পড়লো। বন্ধুটি তার শিক্ষা প্রতিষ্ঠানে যুদ্ধাপরাধীদের বিচারের বিষয়ে জনমত সংগ্রহ করছিল। সেই প্রক্রিয়ায় জনৈক বাম সহকর্মীর সমর্থন চাইলে সে জানায় যে – তার নেতৃবৃন্দের মতে ‘এই সরকারের আমলে যুদ্ধাপরাধীদের সুষ্ঠ বিচার সম্ভব নয়, তাই এই প্রহসনের এবং জাতির সাথে ধোকাবাজিমূলক বিচারের ব্যাপারে তাদের দলের তেমন কোন আগ্রহ নাই’। বন্ধুটিকে বললাম, তার বাম সমর্থক সহকর্মীটিকে জানাতে যে বিচারের বর্তমান প্রক্রিয়ার ব্যাপারে তাদের আপত্তি থাকলে তাদের তো উচিত বিকল্প পদ্ধতির সুপারিশ করা বা নিদেন পক্ষে দলীয়ভাবে তাদের মতো করে উদ্যোগটি এগিয়ে নিয়ে সরকারের ওপর চাপ সৃষ্টি করা। বন্ধুটি ব্যাজার মুখে জানালো – ‘তাগো লগে আমি তর্ক করুম? আমারে কি পাগলে পাইসে? কিসু কইতে গেলেই মার্কস এঙ্গেলস হেগেল বগলে লইয়া তাইড়া আহে’!